Eerste banknote onthul met afbeelding van koning Charles lll(Foto: Bank of England, Twitter) Die eerste banknote met koning Charles III (74) se afbeelding sal teen die middel 2024 in gebruik geneem word. Die Bank of England het Dinsdag sy ontwerpe van die banknote bekendgemaak wat stelselmatig die note sal vervang waarop wyle koning Elizabeth, Charles III se ma, verskyn. Die ontwerp is in die afgelope paar maande gefinaliseer en deur die koning goedgekeur. Charles III se afbeelding sal voor op die nuwe £5-, £10-, £20 -en £50-noot verskyn en daar is ook ŉ kamee van hom in die veiligheidswatermerk. Die eerste muntstukke waarop koning Charles III se afbeelding voorkom is reeds vroeër vandeesmaand in gebruik geneem. “Ek is baie trots op die ontwerp van ons nuwe banknote met koning Charles III daarop,” het die goewerneur van die bank, Andrew Bailey, gesê. “Dit is ŉ belangrike oomblik aangesien die koning slegs die tweede monarg is wat op ons banknote verskyn.” Charles III het in September koning geword ná die dood van sy ma. Die nuwe banknote bevat ŉ gegraveerde portret van Charles III gebaseer op ŉ foto wat deur die koninklike huishouding besit word en in 2013 beskikbaar gestel is. Die huidige polimeerbanknote waarop die koningin se portret verskyn, sal steeds as wettige betaalmiddel gebruik kan word. Dit beteken vanaf middel 2024 sal banknote met albei monarge in sirkulasie wees.